ВЪПРОСИ И ОТГОВОРИ ПО ПРОЦЕДУРА 
№ BG161PO003-1.1.05 „Разработване на иновации от стартиращи предприятия"
ОТГОВОРИ НА ВЪПРОСИ № 31-33, 
ПОЛУЧЕНИ В ПЕРИОДА 15 – 19.03.2011 г.
И ПУБЛИКУВАНИ НА 25.03.2011 г.
ВЪПРОС № 31) 

Здравейте, 

Моля пояснете дали Съгласно т. 2.3.1.2. „Специфични допустими разходи” от Насоките за кандидатстване по Процедура BG161PO003-1.1.05 „Разработване на иновации от стартиращи предприятия”, разходите за заплата на управител(и) на фирмата се разглеждат за допустими при положение че управителите са ангажирани с допустими управленски и/или експертни дейности по проекта. Моля имайте предвид че съгласно

законодателството, управителите на фирма са ангажирани с договори за управление със собствениците на дружеството, а не с трудови договори с дружеството. Може ли да се тълкува че поради тези специфика на статута на управителя на фирма, за нуждите на Процедура BG161PO003-1.1.05, възнаграждението по такъв един договор за управление на управител(и) се счита за допустим разход? 

С уважение,

Веселин Василев

15.03.2011 г. (дата на постъпване на въпроса) 
ОТГОВОР № 31)

Уважаеми г-н Василев,
За допустими по настоящата процедура за предоставяне  на безвъзмездна финансова помощ се считат единствено и само разходите за възнаграждения на управленски и квалифициран персонал нает на трудов договор и по-конкретно: 

· Разходи за възнаграждение, включително за здравни и осигурителни вноски за сметка на работодателя на един експерт, нает на основен трудов договор и на пълен работен ден (8 работни часа), отговорен за икономическите дейности на предприятието, управлението и отчитането на проекта, позиционирането на бъдещия иновативен продукт, процес или услуга на пазара, намирането на потенциални инвеститори за внедряването на продукта, процеса или услугата и 
· Разходи за възнаграждения, включително за здравни и осигурителни вноски за сметка на работодателя на квалифициран персонал, необходим за изпълнението на дейностите, включени в проектното предложение, като са допустими разходите за 5-ма експерти, наети на трудов договор за минимум 4 работни часа на ден. Разходите за възнаграждения на квалифициран персонал са допустими само ако не надвишават 3 пъти праговете, определени в Минималния осигурителен доход по основни икономически дейности и квалификационни групи професии за годината на кандидатстване. Възнаграждението на експерти, наети за по- малко от 8 ч., следва да бъде пропорционално на това на експерти, наети за 8 ч.
В този смисъл разходите за възнаграждения по сключени договори за управление няма да се считат за допустими.

ВЪПРОС № 32) 
BG161PO003-1.1.05 „Разработване на иновации от стартиращи предприятия”
                   
Моля, да ми отговорите утвърдително на конкретният ми въпрос: 
Допустмо ли е закупуването на авточасти и системи за МПС?
 По процедура BG161PO003-1.1.05 „Разработване на иновации от стартиращи предприятия”  закупуването на превозно средство е недопустим разход. За изработване  и тестване на опитен модел ни е необходимо превозно средство. Ще бъде ли отхвърлен проектът ни, ако закупим и изработим, моторно превозно средство от необходимите нови системи и авточасти. Осъзнаваме, че тази ни дейност ще оскъпи проекта, но така единствено можем да покрием критерийте за допустимост. Без превозно средство, няма да има опитен модел, който да развие иновационният ни продукт, засягащ отрасъл автомобилостроене. 
         Благодаря, предварително.

Дани Трифонов

17.03.2011 г. (дата на постъпване на въпроса) 

ОТГОВОР № 32)

Уважаеми г-н Трифонов,

По процедура № BG161PO003-1.1.05 „Разработване на иновации от стартиращи предприятия”, допустими са разходите за придобиване на дълготрайни материални активи (ДМА) и  по-конкретно разходи за закупуване на ново оборудване, необходимо за създаване на опитен образец или части от него.

В този смисъл закупуването на авточасти и системи за МПС е допустимо единствено при условие, че моторното превозно средство представлява опитен образец или част него.

Моля, имайте в предвид, че оценката на допустимостта на разходите за дълготрайни материални и нематериални активи, посочени в Бюджета на проектните предложения ще бъде извършвана и в съответствие с разпоредбите на Закона за корпоративното подоходно облагане (ЗКПО), т.е. съгласно стойностните прагове на същественост за дълготрайните материални и нематериални активи, определени в ЗКПО или в счетоводната политика на кандидата.
ВЪПРОС № 33) 
УВАЖАЕМИ ГОСПОЖИ И ГОСПОДА,

Във връзка с предстоящото разработване на проект от стартиращо иновативно предприятие за кандидатстване по открита процедура ВG161РО003-1.1.05 „Разработване на иновации от стартиращи предприятия”, моля да ми отговорите на следните въпроси:

Какво включват в своя обем понятията „Информационни технологии” и „Технологии, свързани със здравето”? 

Какви сфери обхващат те?

В очакване на Вашия отговор оставам с уважение,

Доц. д-р Тодор Трифонов
Е-mail: tstrifonov@abv.bg
19.03.2011 г. (дата на постъпване на въпроса) 

ОТГОВОР № 33)

Уважаеми господин Трифонов,

„Информационни технологии” и „Технологии, свързани със здравето”  са две от областите за иновации, определени като приоритетни от страна на Министерство на икономиката, енергетика и туризма. На практика в тези области може да попадне всеки един проект, в зависимост от специфика на разработваната иновация и независимо от основния код на икономическа дейност на предприятието – кандидат, при положение че съответната иновация има отношение към споменатите области.  Въздействието на разработваната инновация върху посочените приоритетни области за инновации следва да се изложи в Раздел II. от Формуляра за кандидатстване „ОПИСАНИЕ НА ПРОЕКТА”, т.  5. „Обосновка на проекта и ефекта от изпълнението му”.







